RÅDETS RESOLUTION

af 17. juni 1999

om lige beskæftigelsesmuligheder for mennesker med handicap

(1999/C 186/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) Det er en væsentlig opgave for Fællesskabet som fastlagt i den samordnede europæiske beskæftigelsesstrategi at fremme et højt beskæftigelsesniveau;

(2) i retningslinjerne for beskæftigelsen i 1999(1) anerkendes i retningslinje 9 nødvendigheden af, at medlemsstaterne "tage(r) særligt hensyn til behovene hos handicappede personer, etniske minoriteter og andre grupper og enkeltpersoner, der kan være ugunstigt stillede, og udvikle(r) relevante former for forebyggende og aktiv politik med henblik på at fremme deres integration på arbejdsmarkedet";

(3) i sin henstilling af 24. juli 1986(2) anerkendte Rådet hovedpunkterne for integration af handicappede i erhvervsuddannelse og beskæftigelse;

(4) i fællesskabspagten om arbejdstagernes grundlæggende arbejdsmarkedsmæssige og sociale rettigheder, der blev vedtaget den 9. december 1989, hedder det bl.a. i punkt 26: "Enhver handicappet person skal - uanset årsagen til eller arten af handicappet - være berettiget til konkrete supplerende foranstaltninger med henblik på erhvervsmæssig og social integration. Disse hjælpeforanstaltninger skal - alt efter de pågældendes muligheder - navnlig omfatte erhvervsuddannelse, ergonomi, adgangsmuligheder, mobilitet, transportmidler og boligforhold",

(5) med resolution af 20. december 1996 om lige muligheder for mennesker med handicap(3) bekræftede Rådet og repræsentanterne for medlemsstaternes regeringer, forsamlet i Rådet, på ny deres støtte til princippet om lige muligheder ved udarbejdelse af overordnede politikker på handicapområdet;

(6) Europa-Kommissionen har formuleret principielle spørgsmål vedrørende handicap og beskæftigelse i et dokument af 22. september 1998 med titlen "Øget beskæftigelse for handicappede - En fælles udfordring" under hensyn til den europæiske beskæftigelsesstrategi og analysen af en række centrale punkter i de nationale handlingsplaner for 1998; Kommissionen kom også til den konklusion, at man bør gå bort fra enkeltinitiativer, og at der bør fastlægges en samordnet strategi;

(7) for at give mennesker med handicap lige muligheder for at finde og bevare en beskæftigelse samt gøre karriere opfordres medlemsstaterne i

- konvention 159 og henstilling 168 om erhvervsmæssig rehabilitering og beskæftigelse af handicappede vedtaget af Den Internationale Arbejdsorganisation den 20. juni 1983

- Europarådets rekommandation nr. R(92) 6 af 9. april 1992 om en sammenhængende politik for mennesker med handicap, og

- standardregler for ligestilling af handicappedes muligheder, som blev vedtaget i en resolution af De Forenede Nationers Generalforsamling den 20. december 1993

til at fremme, evaluere og revidere støtteprogrammer til integration af mennesker med handicap på forskellig vis, navnlig med hensyn til beskæftigelsen;

(8) mennesker med handicap har trods individuel succes og forbedringer stadig større risiko for at møde hindringer og vanskeligheder, når de skal finde og bevare passende beskæftigelse og fuldt ud deltage i det økonomiske og sociale liv i samfundet -

VEDTAGET FØLGENDE RESOLUTION:

1. Rådet anerkender og udtrykker tilfredshed med de alvorlige bestræbelser, som medlemsstaterne har gjort og planlagt for at udvikle og gennemføre politikker med henblik på at integrere mennesker med handicap på arbejdsmarkedet, navnlig inden for rammerne af den europæiske beskæftigelsesstrategi; det udtrykker ligeledes tilfredshed med, at de årlige retningslinjer for beskæftigelsen har en ansporende virkning.

2. Rådet understreger, at de nationale handlingsplaner for beskæftigelsen udgør en omfattende platform, hvor ovennævnte politikker vil skulle styrkes. Medlemsstaterne opfordres derfor til

a) som led i deres nationale beskæftigelsespolitikker og i samarbejde med arbejdsmarkedets parter og de ikke-statslige handicaporganisationer at lægge særlig vægt på at fremme beskæftigelsesmuligheder for mennesker med handicap og udarbejde egnede præventive og aktive politiske tiltag med henblik på i særlig grad at integrere mennesker med handicap på arbejdsmarkedet i den private sektor, herunder selvstændig erhvervsvirksomhed, og i den offentlige sektor

b) at udnytte de eksisterende og fremtidige muligheder inden for de europæiske strukturfonde, navnlig inden for Den Europæiske Socialfond, og relevante EF-initiativer fuldt ud for at fremme lige beskæftigelsesmuligheder for mennesker med handicap

c) og i ovennævnte sammenhæng at være særlig opmærksom på, at udviklingen af informationssamfundet skaber nye beskæftigelsesmuligheder, men også udfordringer for mennesker med handicap.

3. Rådet udtrykker tilfredshed med arbejdsmarkedets parters initiativ på europæisk plan til at finde en god praksis og opfordrer arbejdsmarkedets parter på alle niveauer til at spille en større rolle ved at skabe bedre beskæftigelsesmuligheder og forhandle ændringer af tilrettelæggelsen af arbejdet i samarbejde med mennesker med handicap.

4. Rådet opfordrer mennesker med handicap og deres organisationer til selv at yde et bidrag til at nå målet om lige beskæftigelsesmuligheder ved at videregive og udveksle deres erfaringer med alle, der har med arbejdsmarkedet at gøre.

5. Rådet opfordrer EF-institutionerne til at fremme lige beskæftigelsesmuligheder for mennesker med handicap inden for deres egne tjenester ved at fastsætte bestemmelser, samtidig med at der drages fuld fordel af eksisterende retsakter og praksis.

6. Rådet opfordrer Kommissionen til sammen med medlemsstaterne, navnlig inden for rammerne af de europæiske retningslinjer for beskæftigelsen og i overensstemmelse med mainstreamingprincippet, at observere og analysere udviklingen med hensyn til beskæftigelse af personer med handicap på grundlag af sammenlignelige oplysninger samt udvikle nye strategier og aktioner under hensyn til nationale, regionale og lokale forskelle.

7. Rådet fastslår, at de lige beskæftigelsesmuligheder for mennesker med handicap vil blive forbedret inden for rammerne af en sammenhængende global politik, hvis der tages særligt hensyn hertil ved ansættelse og fortsat beskæftigelse af arbejdstagere, forfremmelse, uddannelse, livslang uddannelse og udvikling samt beskyttelse imod ubegrundet afskedigelse, og der ydes hensigtsmæssig støtte på navnlig følgende områder:

- indretning af arbejdspladsen, f.eks. med hensyn til teknisk udstyr, herunder adgang til ny informations- og kommunikationsteknologi

- adgangsforholdene på arbejdspladsen

- kvalifikationer og færdigheder, som arbejdet kræver, og

- adgang til erhvervsvejledning og arbejdsformidling.

8. Rådet mærker sig, at Kommissionen vil fremsætte et forslag til en retsakt, der omhandler lige beskæftigelsesmuligheder for mennesker med handicap.

(1) EFT C 69 af 12.3.1999, s. 2.

(2) EFT L 225 af 12.8.1986, s. 43.

(3) EFT C 12 af 13.1.1997, s. 1.